CIE de la Zona Franca

El CIE de la Zona Franca és un centre d'internament d'estrangers situat a la Zona Franca de Barcelona. Es va inaugurar l'agost del 2006 amb una capacitat per a 226 interns, 78 dones i 148 homes. Història El 2012 es va crear la plataforma anomenada Campanya pel Tancament dels CIE de Barcelona, arran de la mort d'Idrissa Diallo, estant sota custòdia del Centre d'internament d'estrangers de Barcelona. Diverses entitats socials han reclamat reiteradament el tancament del CIE perquè consideren que violen els drets humans. El gener del 2016 un miler de persones van reclamar el seu tancament simulant un judici popular a l'entrada. Hi havia representants de Barcelona en Comú, la CUP, ERC, el Col·legi d'Advocats de Catalunya, el Centre Català d'Atenció al Refugiat, el Sindicat de Manters, Òmnium Cultural i Sos Racisme. L'octubre del 2016, 69 dels 165 interns van iniciar una vaga de fam per demanar el seu alliberament. El març del 2017 hi van haver dos casos de tuberculosi, a un dels 179 interns i un dels 29 treballadors. L'Ajuntament de Barcelona va obrir un expedient el 28 d'abril del 2016 per manca d'adequació de la llicència d'activitat, amb motiu de la manca de seguretat contra incendis de l'edifici. El 4 de juliol del 2016 va dictar el cessament de l'activitat després de l'absència de resposta del govern estatal, que es personà en el tràmit administratiu però ni va presentar recurs ni es va personar davant el jutge. El ministeri tancà la instal·lació els mesos d'abril i maig de 2016 per fer unes millores, però després de les obres, segons un informe dels bombers, la manca de seguretat persistia. A finals del març de 2017 l'Ajuntament de Barcelona va amenaçar en portar a l'Audiència Nacional el Ministeri de l'Interior si en un període de dos mesos no tancava el CIE. Segons el consistori, la voluntat de tancar el centre era compartida amb el Parlament de Catalunya i la Generalitat de Catalunya. El març de 2020, amb motiu de la pandèmia per Coronavirus, els interns iniciaren una vaga de fam en protesta per la prohibició de rebre visites dels familiars i de les ONG, la manca de mesures sanitàries davant la crisi del coronavirus, i exigint el seu alliberament atès que el tancament de fronteres impedia efectuar cap deportació. Segons fonts de l'associació de drets humans Irídia, al llarg de la tarda del dijous 19 de març, la Policia Nacional espanyola va deixar marxar del CIE de la Zona Franca tots els interns que hi quedaven confinats i va tancar provisionalment les instal·lacions. El centre va estar tancat sis mesos, del març a setembre del 2020, en motiu de la pandèmia de la covid-19. Després de la buidada i el tancament temporal del CIE, el centre va reprendre l’activitat l'octubre de 2020. En els mesos següents, alguns mitjans i entitats van denunciar restriccions prolongades a l’accés de familiars i organitzacions a les instal·lacions. El gener de 2022, el Col·legi de l’Advocacia de Barcelona va informar d’un nou tancament temporal per motius sanitaris i de la represa de les visites a partir del 5 de febrer. Segons la Memòria de la Fiscalia, el 2023 el centre va recuperar la plena capacitat operativa i va registrar 592 ingressos (527 homes i 65 dones), també en relació amb l’obertura del mòdul de dones el gener de 2023. El 2025, una vintena d’interns van anunciar una vaga de fam per denunciar maltractaments i vulneracions de drets, que la Policia Nacional va negar. El debat polític es va reactivar amb la proposta de delegar a la Generalitat la “gestió integral” del CIE en el marc d’un acord entre Junts i el govern espanyol, tot i que el tancament continuaria depenent de la normativa estatal. Referències Vegeu també Idrissa Diallo